**ЧРЕЗ**

**Г-Н МИХАИЛ МИКОВ**

**ПРЕДСЕДАТЕЛ НА 42-то**

**НАРОДНО СЪБРАНИЕ**

**ДО**

**Г-ЖА АНЕЛИЯ КЛИСАРОВА**

**МИНИСТЪР НА ОБРАЗОВАНИЕТО**

**И НАУКАТА**

**ПИТАНЕ**

от

Хами Хамиев – Народен представител от ПГ на ДПС

На основание чл. 90, ал. 1 от Конституцията на Република България и чл. 92 от Правилника за организацията и дейността на Народното събрание, внасям питане

**Относно**: Кой трябва да осигури храненето на децата в предучилищната подготовка в детските градини?

**УВАЖАЕМА ГОСПОЖО МИНИСТЪР,**

Моят въпрос е породен от следния важен и наболял проблем, който засяга хиляди родители и голяма част от българските общини, а именно: при целодневната организация на предучилищната подготовка държавата задължава 5 и 6 годишните деца да посещават подготвителни групи, но не обезпечава финансово жизненоважна част от тази дейност - храненето на децата.

Спорът е резултат от липса на синхрон между разпоредбите на Закона за народната просвета и финансирането, което държавата осигурява за неговото приложение.

Спазвайки императивните разпоредби на ЗНП, правилника за приложението му и решенията на съдилищата една голяма част от българските общини не събират такси за покриване на разходите за храна на 5 и 6 годишните деца в целодневните детски градини.

В срещуположния ъгъл са останалите общини, които прехвърлят този финансов товар върху родителите, с обяснението, че не събират такса за обучение, какъвто ЗНП забранява, а такса за хранене. В подкрепа на тези общини се явява Закона за държавния бюджет на Република България за всяка година. Съгласно РМС № 20 от 10.01.2013 год., Указание № ФО-1/21.01.2013 год. на заместник-министър председателя и министъра на финансите за съставянето и изпълнението на бюджета на общините за 2013 г., които имат задължителна сила по смисъла на ЗДБРБ и Указания (писма) с изх. № 1103-05 от 07.01.2010 год. и изх.№ 0515-3 от 29.01.2013 год. на Министерството на образованието, младежта и науката, при планирането на Единния разходен стандарт за дете в подготвителна група към детска градина не са предвидени средства за издръжка, в частност за храна.

Всичко изложено по – горе доказва по един безспорен начин, че родителите не са освободени от такси за хранене, отглеждане и възпитание. Парадоксът е, че от една страна държавата ги задължава децата им да посещават подготвителни групи, а от друга – общините им събират пари затова, че изпълняват това задължение. По този начин законът ощетява и родителите и общините.

**УВАЖАЕМА ГОСПОЖО МИНИСТЪР,**

Съгласно ЗНП посещаването на детски градини от тези деца става задължително и техните родители не могат да избират дали да изпратят детето си на детска градина или не, ако не разполагат с достатъчно средства за да заплащат таксата за храна. Следователно това е задължение и не зависи от тяхната воля и възможности. Нещо повече, съгласно чл. 47 от ЗНП, неизпълнението на това задължение съставлява административно нарушение и се наказва с глоба. Ето защо държавата, след като направила задължително ползването на детска градина от 5 и 6 – годишните деца, би следвало да осигури и средства за храненето им.

Във тази връзка моля да ми отговорите на следните въпроси:

1. Предвижда ли Министерството на образованието и науката нормативни промени с цел разрешаване на поставените проблеми и еднаквото им приложение във всички общини на България?
2. Планира ли допълнителни средства Министерството на образованието и науката в следващия бюджет на Република България за обезпечаване на разходите за храна на 5 и 6 – годишните деца в подготвителните групи в детски гради, с цел стриктно и законосъобразно прилагане на ЗНП?

**06.11.2013 год. С уважение,**

**Хами Хамиев**

**Народен представител**